**ОБРАЗЛОЖЕЊЕ**

**I. УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење Закона о потврђивању Споразума о сарадњи у области одбране између Владе Републике Србије и Владе Демократске Републике Конго, који је потписан у Београду, дана 30. октобра 2023. године, садржан је у члану 99. став 1. тачка 4. Устава Републике Србије, којим је прописано да Народна скупштина потврђује међународне уговоре кад је законом предвиђена обавеза њиховог потврђивања.

**II. РАЗЛОЗИ ЗБОГ КОЈИХ СЕ ПРЕДЛАЖЕ ПОТВРЂИВАЊЕ СПОРАЗУМА**

Закључком Владе 05 Број: 018-10364/2023 од 26. октобра 2023. године, прихваћен је Извештај о реализованим преговорима поводом усаглашавања текста Споразума о сарадњи у области одбране између Владе Републике Србије и Владе Демократске Републике Конго, прихваћен усаглашени текст предметног споразума, и овлашћен Немања Старовић, државни секретар у Министарству одбране, за његово потписивање.

Споразум о сарадњи у области одбране између Владе Републике Србије и Владе Демократске Републике Конго, потписан је у Београду, 30. октобра 2023. године.

Споразумом о сарадњи у области одбране између Владе Републике Србије и Владе Демократске Републике Конго, чије се потврђивање предлаже овим законом, опредељују се основни циљ и принципи сарадње у области одбране између влада Републике Србије и Демократске Републике Конго, односно њихових надлежних органа, а ради доприноса развоју целокупних билатералних односа две државе.

Првенствени циљ предложеног закона, односно закљученог споразума, је успостављање правног оквира који би омогућио сарадњу у области одбране између уговорних страна или њихових надлежних органа, у области политика одбране, војне индустрије, војнотехничке сарадње, истраживања и трансфера технологија, војног образовања и обуке, војне медицине и у другим областима од заједничког интереса. Споразум ће се спроводити сарадњом између уговорних страна или њихових надлежних органа кроз званичне посете и састанке, размену искустава и консултације, програме образовања, обуке и стажирања, учешће у војним вежбама, учешће на конференцијама, симпозијумима и семинарима, као и на друге начине. Споразум садржи одредбе о размени података, трошковима, оснивању мешовите комисије, здравственој заштити, изменама и допунама. Такође, предвиђен је и начин решавања спорова, отказивања овог споразума, као и његовог ступања на снагу.

**III. ПРОЦЕНА ПОТРЕБНИХ ФИНАНСИЈСКИХ СРЕДСТАВА ЗА СПРОВОЂЕЊЕ ЗАКОНА**

За реализацију овог закона у 2024. години, нису потребна финансијска средства.

Потребна финансијска средства за реализацију овог закона у наредним годинама, зависе од степена и начина његове реализације и иста ће бити планирана у оквиру лимита које Министарство финансија утврди за раздео Министарства одбране.